Source: http://exalogic.sk/help/oberon/Legislative_Statement_Documents_VAT.html
Timestamp: 2018-06-22 20:49:46+00:00
Document Index: 12698351

Matched Legal Cases: ['§ 78', '§ 4', '§ 4', '§ 5', '§ 6', '§ 7', '§ 7', '§69', '§ 69', '§74', '§74']

Základné informácie o kontrolnom výkaze
Od 1.1.2014 sa ako jeden z nástrojov boja proti daňovým podvodom zavádza pre platiteľov DPH nová povinnosť, a to podať kontrolný výkaz (§ 78a zákona o DPH). Táto povinnosť sa vzťahuje na platiteľov DPH, teda osoby registrované pre DPH v zmysle § 4, § 4a, § 5 alebo § 6 zákona o DPH (nevzťahuje sa na osoby registrované pre DPH podľa § 7 alebo § 7a zákona o DPH). Kontrolný výkaz môže byť podaný len elektronickými prostriedkami.
Pre správne vyplnenie kontrolného výkazu bude potrebné na dokladoch evidovať nové údaje, ktoré doteraz neboli potrebné, napr. pri dobropisoch číslo pôvodného dokladu, ku ktorému sa dobropis vzťahuje. Zvýšenú pozornosť je potrebné venovať vystaveným faktúram a zadaným údajom odberateľa - IČ DPH je nevyhnutné uvádzať a naopak, pri vystavení faktúry fyzickej osobe (nepodnikateľovi) musí zostať pole IČO prázdne, pretože takýto doklad ide do inej sekcie výkazu.
V kontrolnom výkaze sa nachádzajú aj určité špeciality - vybrané druhy tovarov sa vo výkaze sledujú podrobne aj s množstvom, preto si niektoré účtovné jednotky musia na skladových kartách nastaviť kód (kombinovaná nomenklatúra) zo sadzobníka colnej správy. Týka sa to dodávateľa, ktorý uvádza dodanie tovaru, pri ktorom sa uplatňuje prenos daňovej povinnosti na príjemcu plnenia (tuzemský sektorový prenos daňovej povinnosti na príjemcu plnenia), dodané inému platiteľovi dane, pričom dodávateľ je povinný vyhotoviť faktúru, ale osobou povinnou platiť daň je príjemca plnenia.
Prenos daňovej povinnosti pri uvedených tovaroch sa uplatní, ak základ dane je 5 000 EUR a viac a príjemca plnenia je platiteľ dane. Ide o tieto vybrané druhy tovaru:
- poľnohospodárske plodiny - colný sadzobník skupiny 10 a 12
- kovy a kovové predmety - colný sadzobník 7301, 7308, 7314
- mobilné telefóny - colný sadzobník 8517
- integrované obvody - colný sadzobník 8542
OBERON umožňuje zostaviť:
- Riadny výkaz je výkaz podaný v riadnom termíne.
- Opravný výkaz sa podáva po podaní riadneho výkazu v rámci termínu podania riadneho výkazu a obsahuje všetky údaje výkazu.
- Dodatočný výkaz je špeciálnym druhom výkazu, ktorý obsahuje len zmenené riadky a to pred opravou (ako v riadnom výkaze) a po oprave. Tu môžu vznikať celkom zaujímavé situácie, keď v dodatočnom výkaze je potrebné uviesť doklad, ktorý používateľ z dôvodu duplicity vymazal.
Kontrolný výkaz v OBERON-e
Zostavenie Kontrolného výkazu DPH umožňuje kniha Priznania a výkazy. Okrem exportu do XML formátu obsahuje aj tlač podkladov pre zostavenie daného výkazu.
Pri vytváraní výkazu je možné overiť platnosť všetkých IČ DPH vstupujúcich do výkazu prostredníctvom on-line databázy firmy EXALOGIC, ktorá denne preberá informácie z Finančnej správy. Ďalšie informácie o overení IČ DPH získate v téme Automatické overenie IČ DPH na internete.
Na dokladoch ako faktúra, zápis v peňažnom alebo účtovnom denníku sa pri rozbaľovacom zozname Typ DPH nachádza ďalší rozbaľovací zoznam DPH - KV. Tu je možné priamo zvoliť, do akej časti kontrolného výkazu má byť daný záznam uvedený. Na dokladoch musí byť uvedený správny typ DPH. V prípade, že bude typ DPH zadaný na Nezaradiť do priznania DPH, daný doklad nebude do priznania zaradený.
rozbaľovací zoznam DPH - KV obsahuje špeciálnu položku (nastavenie) a to Automaticky - vtedy program automaticky určí časť (sekciu) vo výkaze, čo používateľovi značne zjednoduší prácu. Túto voľbu odporúčame používať pri bežných účtovných operáciách, kde je voľba jednoznačná, napr. vystavenie bežnej faktúry, zaevidovanie došlej faktúry, bežných nákupoch v hotovosti a pod. Pri nejednoznančných dokladoch je možné uviesť konkrétnu časť výkazu, pričom pre doklady určené do časti A2 to platí vždy. Manuálne zaradenie do danej časti (sekcie) program vždy rešpektuje, avšak v prípade chybného zaradenia pri tvorbe výkazu zobrazuje varovné hlásenia.
V dokladoch typu Dobropis je potrebné uvádzať číslo pôvodného dokladu, ku ktorému sa dobropis vzťahuje. OBERON na formulári dokladu faktúry (dobropisu) neobsahuje ďalšie pole pre zadanie pôvodného čísla dokladu - to je možné zadať do poľa Číslo objednávky. Ak nie je známe, je možné zadať "0" (nula).
Systém OBERON zostavuje Kontrolný výkaz DPH výlučne zo zápisov uvedených v Knihe DPH. V prípade, že sa vo výkaze vyskytujú problémy (napr. s faktúrami), je potrebné skontrolovať dané faktúry v knihe evidencie DPH (nestačí skontrolovať faktúry v knihe pohľadávok, alebo záväzkov).
Stručný prehľad častí výkazu spolu transakciami, ktoré sa do jednotlivých častí uvádzajú
Časť A - uvádzajú sa tuzemské odoslané faktúry, kde odberateľ má IČO (právnické osoby, fyzické – podnikateľ), zásielkový predaj do zahraničia nezdaniteľnej osobe.
A.1 - tuzemské odoslané faktúry, kde odberateľ má IČO (nemusí byť platiteľ DPH), zásielkový predaj do zahraničia, ak odberateľom je nezdaniteľná osoba, tuzemské dodávky podľa §69 ods. 12 f – i, kde základ nepresiahne sumu 5 000 €, t. j. poľnohospodárske plodiny, kovy a kovové výrobky, mobilné telefóny, integrované obvody – nenastane prenos daňovej povinnosti na odberateľa
- Neuvádzajú sa: tuzemské faktúry oslobodené od dane, ktoré idú do riadku 15 výkazu DPH (nájom bez dane, kultúrne, športové, vzdelávacie služby, poštové služby, zdravotná starostlivosť, služby sociálnej pomoci, služby dodané členom, finančné služby, RSTV, poisťovacie služby, lotérie, všetko oslobodené od dane...)
A.2 - vystavené faktúry bez dane, kde odberateľ platí daň (§ 69 ods. 12 nové písmená f – i, t. j. poľnohospodárske plodiny, kovy a kovové výrobky, mobilné telefóny, integrované obvody. Viac informácií o dokladoch v tomto oddiely (s prenesením daňovej povinnosti) je možné získať v téme Prenesenie daňovej povinnosti.
Časť B - uvádzajú sa všetky došlé faktúry a došlé zjednodušené faktúry.
B.1 - došlé faktúry so samozdanením
B.2 - všetky došlé faktúry, ktoré nie sú zjednodušenými faktúrami
B.3 - došlé zjednodušené faktúry, tuzemské nákupy v hotovosti
B.3.1 - prijaté zjednodušené faktúry podľa §74 ods. 3 písm. a) až c) zákona o DPH, z ktorých príjemca plnenia uplatňuje odpočítanie dane (ak celková suma odpočítanej dane za príslušné obdobie je menej ako 3 000 €)
B.3.2 - prijaté zjednodušené faktúry podľa §74 ods. 3 písm. a) až c) zákona o DPH, z ktorých príjemca plnenia uplatňuje odpočítanie dane (ak celková suma odpočítanej dane za príslušné obdobie je viac ako 3 000 €)
Časť C - uvádzajú sa všetky odoslané aj prijaté dobropisy, ťarchopisy a doklady s opravou základu dane.
C.1 - vystavené dobropisy, ťarchopisy alebo doklady s opravou základu dane
C.2 - došlé dobropisy, ťarchopisy, opravné faktúry, doklady s opravou základu dane
Časť D - uvádzajú sa vystavené zjednodušené faktúry a tržby v hotovosti.
D.1 - tuzemské predaje cez ERP v hotovosti (aj opravy a reklamácie)
D.2 - zásielkový predaj v tuzemsku, dodanie tovaru a služieb nezdaniteľným osobám
Automatické overenie IČ DPH na internete